Anna Sofie Brunchorst Ibsen

Anna Sofie Brunchorst Ibsen (født 25. september 1865 i Bergen, død samme sted 17. juni 1948) var en norsk kunstmaler.

Læreår
Foreldrene var begge fra Bergen. Moren het Johanne Dorthea Brunchorst (f. 23/11 1831) og faren var dampskipsfører Johan Christian Ibsen (13/10 1829–18/10 1914). De ble gift i Bergen 1/6 1854, men flyttet og bosatte seg senere i Molde, hvor han ble dampskipsekspeditør.

Anna hadde søsknene Amalie Dorthea g. Rogge (15/11 1855–29/11 1912), Jørgen Brunchorst Ibsen (16/3 1858–10/4 1937), som i likhet med sin far ble damskipsfører, og Hans Ibsen (f. 1/2 1862), som ble sivilingeniør og emigrerte til Detroit i 1904.Hans Ibsen var på sommerbesøk i Bergen og returnerte til USA 21/7 1926. 

Hun var elev ved Puvis de Chavannes i Paris, ca. 1895-96. Så hadde hun et kort opphold i Biskra i Tunis, og reiste i 1900 til Berlin. Anna malte både portretter og landskapsbilder, og kopierte bl.a. Frits Thaulows malerier. Hennes utførelser var preget av nøye og detaljrike studier, men hun oppnådde aldri noen stor anerkjennelse som billedkunstner.

 Kunstnerisk karriere 
Anna Ibsen malte i 1890-årene en hel serie landskapsbilder fra traktene rundt Molde, der hennes bror Jørgen Ibsen drev skipsekpedisjonsforretningen Ibsen & Co. Også hennes foreldre hadde bosatt seg i Molde i 1890. Hun bodde selv i Molde i siste halvdel av 1890-tallet, og ble i 1895 engasjert som konsulent av byggekomiteen som var ansvarlig for byggingen av en ny kirke på Voll i Måndalen. Voll kirke stod ferdig i 1896.

 Signaturen A. Ibsen 
Hennes signatur A. Ibsen var formet slik at A’en lett kan forveksles med en H. og dermed har flere av hennes malerier senere blitt forsøkt solgt eller fremstilt på auksjoner som ukjente, men signerte malerier av dikteren Henrik Ibsen. Så vidt vites har alle slike forsøk blitt stoppet og korrigert i tide. Det finnes heller ingen sammenfall i tid mellom de to, da Henrik Ibsen malte sitt siste bilde i 1860. Senere kom det bare én og annen blyant- eller pennetegning fra dikterens hånd, og da oftest som randtegning i manuskripter og dramautkast.Henrik Ibsen signerte aldri sine malerier og tegninger. De eneste unntak er slike tilfeller da han som verdensberømt dramatiker, var blitt oppsøkt av notarius for å verifisere og gå god for bilder han har malt i barndommen eller i ungdomsårene for maleriets eier. Det er heller ikke noe ved selve utførelsen (manér, motiv, stil, osv.), som burde tilsi at Annas bilder skulle forveksles med dikterens malerier fra 1840- og 1850-årene.

Malelærer i Bergen
Bortsett fra et visst profesjonelt håndlag, var det lite særmerkt og nyskapende ved Anna Ibsens malerier. I stedet for å satse på egen kunstnerbane opprettet hun derfor i 1900, sammen med venninnen Inga Trumpy, «en Kunstflid- og Malerskole» på Vågsalmenningen 3 i Bergen. På Bergensutstillingen i 1910 mottok Anna Ibsen og Inga Trumpy et «Takke-Diplom» for «smukke kunstflidsarbeider». Skolen kalte de «Ibsen & Trumpy's Kunstflid- og Malerskole».

Anna Ibsen underviste på skolen frem til sin død i både porselensmaling, lærplastikk og oljemaling. Hun fungerte også en tid som tegnelærer ved Fru Griegs skole.

Da hun døde i 1948 ble hun begravet i Molde.

 Utstillinger 
 Utstillinger i Bergen 1901
 Minneutstilling i malerskolens atelier i 1955.

Det skal også eksistere et selvportrett av henne, malt ca. 1898.

 Kilder 
 Glenny Alfsen: Anna Sofie Brunchorst Ibsen [nekrolog]. Avisklipp, u.st. 1948.

 Referanser 

 Eksterne lenker  
 Hennes maleri «Mon plaisir» (olje på plate 28x38) ble solgt som lot nr. 22 på Wendelboes auksjon i Bergen 17. mars 2009. 

Kategori:Norske malere
Kategori:Personer fra Bergen kommune
Kategori:Fødsler i 1865
Kategori:Dødsfall i 1948